היילה סטאין

היילה סטאין (נולד ב-11 באפריל 1955) הוא אתלט ישראלי, שיאן ישראל בעבר בריצת מרתון ובריצות נוספות למרחקים ארוכים. ייצג את ישראל בשתי אולימפיאדות (אתונה 2004 ובייג'ינג 2008), ב-3 אליפויות עולם (פריז 2003, הלסינקי 2005 ואוסקה 2007) וב-3 אליפויות אירופה (מינכן 2002, גטבורג 2006 וברצלונה 2010).

ביוגרפיה 
סטאין נולד באתיופיה וגדל באזור הררי בו היה נוהג לרוץ מדי יום לבית ספר שהיה מרוחק מביתו. עלה עם משפחתו ארצה במבצע שלמה ב-1991, התגורר בתחילה באתרי קליטה כגון אכסניה בטבריה ומתחם הקרוונים חצרות יסף. עבד בגינון ובעבודות מזדמנות אחרות ומאחר ולא הצליח למצוא בהן פרנסה יציבה החל משתתף בתחרויות ריצה למרחקים ארוכים. הוא קיבל תמיכה מ"עמותת הצבי".

בתחילת דרכו המקצוענית לווה על ידי המאמן אנטוניו סנטורי, ולאחר מכן על ידי המאמן והתזונאי יאיר קרני. ב-1994 זכה לראשונה באליפות ישראל בריצה ל-10,000 מטרים, וב-1996 החל להקדיש את רוב זמנו למשטר אימונים קפדני. מאז שבר שיאים ישראלים רבים ונכון לאוגוסט 2014 מחזיק בשיאי ישראל בריצת 10 ק"מ כביש, ריצת שעה, 20 ק"מ, 25 ק"מ, 30 ק"מ, חצי מרתון ובריצת מרתון. את השיא בריצת המרתון שבר בתחרות בוונציה ב-26 באוקטובר 2003 כשקבע זמן של 2:14:21 (זמני הביניים היו: 5 ק"מ - 15:48, 10 ק"מ - 31:01, חצי מרתון - 1:05:36, 25 ק"מ - 1:17:57, 30 ק"מ - 1:34:39, 35 ק"מ - 1:50:13, 40 ק"מ - 2:06:19). 

האגודה המקצוענית הראשונה בה היה חבר הייתה הפועל סולם צור מהמועצה האזורית מטה אשר. מאוחר יותר עבר לאגודות מכבי תל אביב והצבי קריית גת, בה מתאמן בהדרכתו של המאמן יחיעם סקיטל. 

ב-2004 השתתף באולימפיאדת אתונה בתחרות ריצת המרתון, לאחר שנכנס לאצטדיון להקפת הסיום הוטעה על ידי שופטת וביצע סיבוב נוסף, לאחר ערעור שהוגש נקבע שסיים את הריצה במקום ה-20. באליפות העולם ביפן 2007, סיים במקום ה-19. 

ב-21 ביולי 2008, כשבועיים לפני פתיחת האולימפיאדה בבייג'ינג, נעצר סטאין באתיופיה, בה שהה במחנה אימונים בתנאי גובה, הוא שוחרר לאחר שלושה ימים בכלא.

באולימפיאדת בייג'ינג בתחרות ריצת המרתון, סיים במקום ה-69.

בשנת 2011 הופק הסרט התיעודי "סרט רץ" (בימוי: עומר פלד, הפקה: גידי אביבי) המלווה את סטאין, רץ המרתון האולימפי המבוגר בעולם, בשגרה המפרכת והמחייבת של אימונים לקראת אולימפיאדת לונדון 2012, בצל הקשיים הכלכליים של משפחתו בארץ ובאתיופיה.

סטאין נשוי ואב לשמונה ילדים, מתגורר בחדרה.

תוצאות בריצת מרתון בתחרויות עיקריות

תוצאות אישיות

קישורים חיצוניים

הערות שוליים 

ישראלים ילידי אתיופיה
עולים בשנות ה-1990
ספורטאים אולימפיים ישראלים
משתתפים ישראלים באולימפיאדת בייג'ינג (2008)
רצי מרתון ישראלים
אלופי ישראל בריצה
שיאני ישראל בריצה
אתלטים באולימפיאדת אתונה (2004)
משתתפים ישראלים באולימפיאדת אתונה (2004)
אתלטים באולימפיאדת בייג'ינג (2008)
יהודים אתיופים
ישראלים שנולדו ב-1955